দীপিকাময় পদ্মাবতীর দ্বিতীয় পোস্টার– News18 Bengali
দীপিকাময় পদ্মাবতীর দ্বিতীয় পোস্টার
সঞ্জয় লীলা বনশালির ‘পদ্মাবতী’ ছবি নিয়ে এখন উন্মাদনা তুঙ্গে ৷
Updated:Nov 08, 2017 05:24 PM IST
#মুম্বই: সঞ্জয় লীলা বনশালির ‘পদ্মাবতী’ ছবি নিয়ে এখন উন্মাদনা তুঙ্গে ৷ এই ছবির শ্যুটিংয়ের সময় থেকেই নানা বিতর্ক হয়েছে ৷ কখনও সিনেমার সেট পুড়িয়ে দেওয়া হয়েছে ৷ শ্যুটিংও এর জন্য অনেক সময়েই বিঘ্ন ঘটেছে ৷ কিন্তু তার মধ্যেই শ্যুটিং চালিয়ে গিয়েছেন পরিচালক বনশালী ৷ দর্শকদের আরও একটা দুর্দান্ত ছবি উপহার দেওয়ার জন্য এখন তৈরি তিনি ৷ পদ্মাবতীর ট্রেলার প্রকাশের পরেই ছবিকে ঘিরে এখন উন্মাদনা তুঙ্গে ৷ আজ, বুধবার ছবির দ্বিতীয় পোস্টার মুক্তি পেল ৷ দীপিকা পাডুকোনকে ( রাণী পদ্মিনী ) এই ছবিতে দেখে মুগ্ধ হতে আপনি বাধ্য ৷
রাজপুত কারনি সেনারা ‘পদ্মাবতী’ ছবির নির্মাতা সঞ্জয় লীলা বানসালিকে আগেই শাসিয়ে রেখেছেন। তাঁদের দাবি, এই সিনেমা তাঁদের না দেখিয়ে মুক্তি দেওয়া চলবে না। রাজস্থানের কট্টরপন্থী এই রাজনৈতিক সংগঠনের আশঙ্কা, ছবিতে রানি পদ্মাবতীকে হেয় করা হয়েছে। আর এর জন্য তাঁরা ছবিটি আগে নিজেরা দেখে এরপর মুক্তি দেওয়ার ‘অনুমতি’ দিতে চান।
শোনা গিয়েছিল, কারনি সেনাসদস্যদের চাপের মুখে পড়ে এই প্রস্তাবে বনশালী নাকি রাজি হয়েছেন। ছবি মুক্তির স্বার্থে পরিচালককে ছবির কিছু দৃশ্য কাটছাঁট করতে হতে পারে, এমনটাই ভাবা হচ্ছিল। তবে সেটা হলে কারনি সেনাদের জন্য নয়, বনশালী বাদ দেবেন ছবিটি দৈর্ঘ্যে বড় হওয়ার জন্য ৷ এমনিতেই বনশালী ছবি অনেক বড় হয় ৷ জানা গিয়েছে, পদ্মাবতী নাকি সাড়ে তিন ঘণ্টার ছবি ৷ এত বেশি সময় ধরে চলা ছবি দেখতে গিয়ে দর্শকরা যাতে ক্লান্ত না হয়ে পড়েন, তার জন্য ছবির বেশ কিছু দৃশ্য এবার কাটছাঁট করার কথা ভাবছেন বনশালী ৷
First published: 05:24:06 PM Nov 08, 2017